भुवनलाई सूर्य नेपाल च्यालेन्ज
भुवन नगरकोटीले शुक्रबार रोयल नेपाल गल्फ क्लबको पार ६८ मा सूर्य नेपाल गल्फ टुर २०२१–२२ अन्तर्गत छैटौं प्रतियोगिता सूर्य नेपाल च्यालेन्ज जितेका छन् ।
काठमाडौँ — भुवन नगरकोटीले शुक्रबार रोयल नेपाल गल्फ क्लबको पार ६८ मा सूर्य नेपाल गल्फ टुर २०२१–२२ अन्तर्गत छैटौं प्रतियोगिता सूर्य नेपाल च्यालेन्ज जितेका छन् ।नेपालका नम्बर एक प्रो भुवनले अन्तिम चरणमा दुई अन्डर ६६ को कार्ड खेलेर कुल १३ अन्डर २५९ स्कोरसहित उपाधि जिते । उनले जयराम श्रेष्ठलाई ४ स्ट्रोकले हराएर सिजनको दोस्रो र समग्रमा १०औं उपाधि जिते । भुवनले एक लाख रुपैयाँको चेक पाए ।फाइनल राउन्डमा ६ अन्डर ६२ को कार्ड बनाएका जयराम ९ अन्डर २६३ बनाउँदै दोस्रो स्थानमा रहेर ६५ हजार पुरस्कार जिते । इभन पार ६८ राउन्ड खेलेर सञ्जय लामा ६ अन्डर २६६ स्कोरसहित तेस्रो स्थानमा रहे । दिनेश प्रजापति र रामे मगरले ५ अन्डर २६७ को कुल स्कोर बनाएर चौथो स्थानमा रहँदै ३६ हजार पाए । दिनेशले दुई ओभर ७० र रामेले ५ अन्डर ६३ स्कोर बनाएका थिए ।धनबहादुर थापा छैटौंमा रही ३० हजार तथा तीन खेलाडी भुवनकुमार रोक्का (७६), दीपक मगर (७३) र नीरज तामाङ (७१) ले सातौं स्थानमा रहेर जनही २४ हजार रुपैयाँ जिते । रवि खड्का १०औं स्थानमा रहे ।एमेच्योरतर्फ सुवास तामाङले ५ अन्डर २६७ को कुल स्कोर बनाउँदै सफलता पाए । अन्तिम दिनमा १ ओभर ६९ बनाएका सुवास समग्रमा चौथो रहे । सुरेश तामाङ २९१ बनाउँदै दोस्रो भए भने गजेन्द्र गुरुङ २९२ बनाएर तेस्रो भए । सूर्य नेपाल प्रालिको प्रायोजनमा प्रोफेसनल गल्फर्स एसोसिएसन नेपालले आयोजना गरेको यो ७२ होल प्रतियोगितामा ३८ व्यावसायिक र २२ एमेच्योर खेलाडीले भाग लिएका थिए । विजेतालाई सूर्य नेपालका ब्रान्ड म्यानेजर रजत थापा, आरएनजीसीका अध्यक्ष प्रचण्डबहादुर श्रेष्ठ र पीजीए नेपालका सल्लाहकार घनश्याम थापाले पुरस्कार वितरण गरेका थिए ।